google/wiki40b huggingface dataset:
Gratianus (keisari)

Flavius Gratianus Augustus (18. huhtikuuta/23. toukokuuta 359 – 25. elokuuta 383) oli Länsi-Rooman keisari 375–383. Hän oli Valentinianus I:n ja Severan poika. Hän syntyi Sirmiumissa Pannoniassa. 4. elokuuta 367 hänen isänsä teki hänestä augustuksen. Kun Valentinianus kuoli 17. marraskuuta, armeija teki Gratianuksen velipuolesta Valentinianuksesta keisarin.
Gratianus antoi Valentinianus II:lle ja tämän äidille Justinalle hallittavaksi Italian, Illyrian ja Afrikan. Itse hän piti Gallian. Todellisuudessa valta kuitenkin pysyi Gratianuksen käsissä. Itä-Roomaa taas hallitsi Gratianuksen setä Valens. Hän sai kuitenkin surmansa 9. elokuuta 378 kohtalokkaassa Adrianopolin taistelussa. Itä-Rooman keisarius siirtyi Gratianukselle, mutta hän ei uskonut pystyvänsä puolustamaan laajaa valtakuntaa yksin barbaarien hyökkäyksiltä. Hän nimitti Itä-Rooman keisariksi erään upseerin, Theodosiuksen.
Piispa Ambrosiuksen vaikutuksen alaisena Gratianus kielsi pakanoita harjoittamasta uskontoaan Roomassa. Hän kieltäytyi myös käyttämästä pontifex maximuksen arvoa. Hän poisti myös voitonjumalattaren alttarin Rooman senaatista.
Aluksi Gratianus hallitsi valtakuntaa menestyksekkäästi, mutta ajan myötä hän veltostui ja vietti aikaansa aina enemmän metsästyksen parissa. Gratianus otti joukon alaaneja palvelukseensa ja pukeutui julkisesti skyyttien asuun. Tästä hän sai kansan vihat niskoilleen. Kenraali Magnus Maximus käytti tätä hyväkseen ja kapinoi Gratianusta vastaan. Gratianus vangittiin ja hänet teloitettiin 25. elokuuta 383.
Simone Peirone

Simone Peirone (o.s. Ruas, s. 10. kesäkuuta 1919) on entinen ranskalainen yleisurheilija, jonka päälaji oli korkeushyppy.
Peirone sijoittui Lontoon 1948 olympialaisten korkeushypyssä yhdeksänneksi tuloksella 150 cm. Brysselin EM-kilpailuissa 1950 hän sijoittui seitsemänneksi tuloksella 150 cm ja Bernin EM-kilpailuissa 1954 sijalle 12 tuloksella 155 cm. Hän voitti Ranskan mestaruuden korkeushypyssä vuosina 1951–1952 sekä 1954–1956.
Michael Hornborg

Michael Edvard Hornborg (s. 15. tammikuuta 1966 Valkeala) on suomalainen elinkeinoelämän vaikuttaja ja entinen MTK:n puheenjohtaja. Hän on koulutukseltaan maatalous- ja metsätieteiden maisteri. Hornborg nousi Esa Härmälän tilalle MTK:n puheenjohtajaksi huhtikuussa 2006. Hän erosi tehtävästä huhtikuussa 2009 ja ryhtyi viljelemään vaimonsa Nina van der Palsin kanssa vaimon kotitilaa. Tilalla on 200 ha peltoa ja 40 hevosen talli hoitohevosille.
Hornborg on työskennellyt MTK:ssa useissa eri tehtävissä. Toiminnanjohtajana hän aloitti 2005. Ennen siirtymistään MTK:hon hän työskenteli Suomen Turkiseläinten Kasvattajain liiton toiminnanjohtajana ja sitä ennen ProAgria Svenska lantbrukssällskapens förbundin toimitusjohtajana. Hän on työskennellyt myös MTK:n, SLC:n ja Pellervo-Seuran toimiston päällikkönä Brysselissä sekä Euroopan unionin komissiossa komissaari Erkki Liikasen kabinetissa maatalousvastaavana. Hänet valittiin toukokuussa 2009 Raision hallintoneuvoston puheenjohtajaksi. Hän erosi tehtävästä toukokuussa 2013.
Lyckselen metsämuseo

Lyckselen metsämuseo on Ruotsissa Lyckselen kunnassa sijaitseva museo. Museossa on esillä näyttelyitä esimerkiksi metsätalouden historiasta aikojen kuluessa, kokoelma saamelaisiin liittyviä esineitä ja moottorisahoja.
Luonnossa: Vuoropuhelua Nils-Aslak Valkeapään tuotannon kanssa

Luonnossa: Vuoropuhelua Nils-Aslak Valkeapään tuotannon kanssa on Käsivarren Lapissa asuvan kuvanveistäjän ja ympäristötaiteilijan Leena Valkeapään väitöskirja vuodelta 2011. Tutkielma laadittiin Aalto-yliopiston taideteollisessa korkeakoulussa, ja teoksen julkaisi Maahenki.
Nokiotsatasku

Koko ja ulkonäkö

Linnun pituus on noin 14 cm. Nokiotsatasku on vatsapuolelta vaalean oranssi, sen päälaki on harmaa, kurkku ja silmäkulmajuova valkoiset sekä ohjasjuova musta.

Esiintyminen

Nokiotsatasku elää Afrikassa Sahelin alueella Mauritaniasta Etiopiaan sekä Arabian niemimaalla. Sen elinympäristön ala on 1–10 miljoonaa neliökilometrin. Sitä ei ole tavattu Suomessa.

Ravinto

Laji syö pääasiassa hyönteisiä.
Graspop Metal Meeting

Graspop Metal Meeting on metallimusiikkifestivaali Desselissä, Belgiassa, missä se on järjestetty aina vuodesta 1996 asti. Tapahtuma on kolmipäiväinen ja ajoittuu kesäkuun viimeiselle viikolle. Festivaalialueen pienestä koosta huolimatta festivaali vetää paljon kansainvälisiä katsojia. Kävijämäärä on ollut viime vuosina 75 000–80 000. Tapahtuma ei ollut alun perin metallimusiikkiin keskittynyt vaan hyvin paikallinen popfestivaali. Graspop on kasvanut kahdessa vuosikymmenessä merkittäväksi ja kansainvälisesti tunnetuksi metallimusiikkitapahtumaksi Euroopassa.
Zunyi

Hallinnollinen jako

Piirikuntatasolla kaupunki jakautuu kolmeen kaupunkipiiriin (Honghuagang, Huichuan ja Bozhou), kahteen piirikuntatason kaupunkiin (Chishui ja Renhuai), kahteen gelaojen ja miaojen mukaan nimettyyn autonomiseen piirikuntaan (Daozhenin gelaojen ja miaojen autonominen piirikunta ja Wuchuanin gelaojen ja miaojen autonominen piirikunta) ja seitsemään piirikuntaan (Fenggang, Meitan, Suiyang, Tongzi, Xishui, Yuqing ja Zheng’an).
Hikipallo

Hikipallo on urheilulaji, jota pelataan jäällä. Hikipalloa pelataan jääkiekkomailoilla, mutta pelivälineenä toimii kiekon sijasta tennispallo. Hikipallossa ei käytetä luistimia vaan kenkiä. Hikipallossa on lähes samat säännöt kuin jääkiekossa, mutta siinä ei saa ottaa kontaktia.

Historia

Hikipallon maailmanmestaruuskilpailuja on järjestetty Ylöjärvellä vuodesta 1972 alkaen.

Edelliset maailmanmestaruuskilpailut

Hikipallon MM-kilpailut 2016 järjestettiin Mutalan koulun kentällä 30.-31.1.2016. Kisojen järjestäjänä toimi Mutala JR. Talvien lyhenemisestä ja Mutalan koulun kentän pienentymisestä johtuen MM-kisoja ei tiettävästi enää järjestetä.
Vuonna 2017 kisat järjestetään Ylöjärven jäähallissa 29.4-17.
Clint Walker

Norman Eugene "Clint" Walker (30. toukokuuta 1927 Hartford, Illinois – 21. toukokuuta 2018 Grass Valley, Kalifornia) oli yhdysvaltalainen näyttelijä. Hän on tullut tunnetuksi cowboyrooleillaan muun muassa televisiosarjassa Cheyenne (1955–1962).
Illinoisissa syntyneellä Walkerilla on cherokeetaustaa.
Merkittävin rooli Walkerilla oli elokuvassa Likainen tusina (1967). Häntä on kunnioitettu tähdellä Hollywood Walk of Famella.
Hurrikaani Floyd

Vahinkojen laajuus

Pohjois-Carolinassa 35 ihmistä menehtyi, Pennsylvaniassa ja New Jerseyssä kuusi, Virginiassa kolme, Delawaressa ja New Yorkissa kaksi sekä Connecticutissa, Vermontissa ja Bahamalla yksi. Tar-, Neuse-, Roanoke- ja Pamlico-joet tulvivat yli äyräidensä, minkä vuoksi ihmiset jäivät ansaan talojensa katoille ja sadat tuhannet tuotantoeläimet hukkuivat. Käyttövesi pilaantui monilla alueilla veden tulvittua jätevedenpuhdistamoille.
Antonio Bazzini

Antonio Bazzini (11. maaliskuuta 1818 Brescia – 10. helmikuuta 1897 Milano) oli italialainen viulutaiteilija, säveltäjä ja opettaja. Hän oli Faustino Camisanin oppilas, ja hän sai vaikutteita Niccolò Paganinilta, joka rohkaisi häntä lähtemään konserttikiertueelle Eurooppaan. Bazzinia pidettiin yhtenä aikansa parhaista viulisteista. Hän asui 1840–1860-luvulla Saksassa ja Ranskassa, kunnes palasi Italiaan. Vuodesta 1873 hän opetti sävellystä Milanon konservatoriossa, jossa hänen oppilaitaan olivat muiden muassa Pietro Mascagni, Alfredo Catalani ja Giacomo Puccini.
Bazzini sävelsi kamarimusiikkia (joukossa 6 jousikvartettoa) ja orkesteriteoksia, kuten 5 viulukonserttoa, sekä oopperan Turada. Hänen tunnetuin teoksensa lienee virtuoosien suosima fantastinen scherzo Peikkotanssi (Dance des lutins) op. 25 viululle ja pianolle.
Teddy

1950-luvun ihailu Suomessa

Suomalaiseen teddykulttuuriin kuului yhdysvaltalainen 1950-luvun rock and roll ja sen erityisenä osa-alueena niin sanottu rockabilly. Ilmiötä on sanottu vastavaikutukseksi ”poliittiselle 1970-luvulle”. Suomessa ilmiön syntyyn vaikutti muun muassa yhdysvaltalainen Onnen päivät -televisiosarja, jossa päähenkilöt olivat 1950-luvun yhdysvaltalaisen keskiluokan nuoria. Varsinainen huomionherättäjä oli ”epäsovinnainen” Fonzie (Henry Winkler) nahkatakissaan ja rasvatuissa hiuksissaan. Laajalevikkinen Suosikki-nuorisolehti, päätoimittajanaan Jyrki Hämäläinen, edisti merkittävästi teddy-kulttuurin leviämistä. 
”Fiftari”-kulttuuriin kuului oleellisena osana etenkin 1980-luvun puolelle tultaessa 1950-luvun yhdysvaltalainen autokulttuuri. Yhdysvalloista tuodut mutta uudelleen kustomoidut 1950-luvun automallit olivat näkyvä osa katukuvaa. 1960- ja 1970-luvun jenkkiautoja näkyi myös ilmiössä.
Sana ”teddy” viittasi ytimeltään rockabillyyn ja sitä edusti nimekkäimmin yhtye Teddy & The Tigers. Brittiläisiä esikuvia olivat yhtyeet Matchbox ja Crazy Cavan & His Rhythm Rockers. Musiikissa rockabillyn lisäksi saattoi olla rautalankavivahteita, ja suomalaisista rockyhtyeistä keikoilla toimi usein myös Hurriganes ja Sleepy Sleepers.
Keskeinen nostalgiahahmo oli James Dean, idoleina näkyivät usein myös Marilyn Monroe ja John Travolta. Sana ”rebel”, kapinallinen, viittasi Yhdysvaltain etelävaltioihin ja konfederaation lippu oli teddyjen tunnus. Yleisin pukeutumismuoti oli joko farkkutakki tai nahkatakki, talvivaatetuksena niin sanottu metsurintakki. Housuina suosittiin ”porkkana”-mallisia farkkuja, joiden lahkeet käännettiin ylös. Jalkineina olivat joko teräväkärkiset nahkasaappaat, ”spittarit” tai niin sanotut ”läskipohjakengät”.
”Etelävaltiolaisuus” näkyi joskus avoimen rasistisena, mutta tuohon aikaan Suomessa ei juuri ollut ei-valkoihoisia. Myöskään kommunismia ja kommunisteja ei kyseinen ”rasvis”-kulttuuri juuri suvainnut, vaikkakin liikkeeseen kuului suuri osa työväenluokan nuoria. 1960- ja 1970-lukujen musiikkikulttuuri leimattiin pitkätukkaisten ”hämyjen” eli hippien ja ”liimanhaistajien” kulttuuriksi. Etenkin punkkarit ja 1950-lukulaiset olivat vastakkain ainakin helsinkiläisessä nuorisokulttuurissa niin, että saatettiin puhua jopa joukkotappeluista ryhmien välillä. Myöhemmin vastaavaa sitoutumista ilmentäviä, toisilleen vastakkaisia väkivaltaisia ja selvärajaisia nuorison alakulttuurien muotoja ei ole ollut Suomessa yhtä laajassa mittakaavassa. 
Teddyjen ja samanhenkisten tunnettuja oleilupaikkoja olivat muun muassa Helsingin rautatieaseman tori, Töölön rokki-mäkkäri (McDonalds) ja esimerkiksi amerikanauto-tapahtumat – rockabilly-keikkojen lisäksi.
Teddy-kulttuuri hiipui yhdessä punkkulttuurin kanssa 1980-luvun puoliväliin mennessä heavy rockin ja 1980-luvun discopopin läpimurron myötä, mutta on säilynyt marginalisoituneena. Nykypäivänä teddy-kulttuuri liittyy kiinteästi amerikkalaisauto- ja -moottoripyöräharrastukseen.
Real Virtuality

Real Virtuality on Bohemia Interactive Studio:n kehittämä pelimoottori, jonka alkuperäinen nimi oli Poseidon. Real Virtuality -pelimoottorin eri versioita on käytetty Operation Flashpoint-, Armed Assault- ja ARMA 2 -peleissä sekä VBS1-, VBS2- ja VBS3-sotasimulaattoreissa. Pelimoottori huolehtii pelin tai simulaattorin grafiikasta, fysiikan mallinnuksesta, komentokielestä ja käyttöliittymästä.

Versiot

Real Virtuality -pelimoottorin versiot ovat:
Tappakaa Charley Varrick!

Juoni

Pankkiryöstäjät saavat tappajat kintereilleen ryöstettyään pikkupankin tietämättä, että se on mafian omistama.

Tuotanto

Elokuvan alkuosan uneliaan ja rauhaisan kaupungin kuvaus syntyi puolivahingossa, kun kuvaaja Michael C.Butler harjoitteli kamerakaluston käyttöä ennen varsinaisten kuvausten käynnistymistä ja ehdotti ohjaajalle, että materiaalia voisi ehkä hyödyntääkin. Butler kuvasi ilman suunnitelmaa ja materiaali nimettiin yksinkertaisesti "testiksi". Myöhemmin leikkausvaiheessa elokuvan leikkaaja Frank Morriss löysi materiaalin ja rakensi näistä testiotoksista elokuvan idyllisen alkuosion. Butler kuvasi mm. Walter Matthaun poikaa Charles Matthauta ja Don Siegelin lapsia Jack Siegeliä, Kit Siegeliä, Anne Siegeliä ja Nowell Siegeliä touhuamassa kuvauspaikan lavasteissa.  
Ohjaaja Don Siegel halusi aluksi elokuvan nimeksi Last of the Independents, joka termi näkyy mm. joissakin varhaisissa elokuvajulisteissa sekä elokuvan esittelyfilmissä.
Charley Varrickin roolia tarjottiin ensin mm. Clint Eastwoodille, mutta Eastwood kieltäytyi roolista mainiten, että ei löytänyt roolihahmosta yhtäkään hyvää luonteenpiirrettä.
Tuotanto kohtasi teknisiä ongelmia jo kuvausten ensimmäisinä päivinä, kun suunnitellut erikoisefektit eivät toimineet ollenkaan odotetusti ja tekijät joutuivat miettimään kohtausten rakenteita uudelleen. Ongelmat efektien toteuttamisen kanssa jatkuivat ja Don Siegel hankitutti avuksi paikalle vanhan ystävänsä ja kuvaaja Michael Butlerin isän Lawrence Butlerin, joka oli erittäin kokenut erikoistehosteiden kanssa, kehittänyt elokuvissa käytetyn sinisen taustakankaan tekniikan ja voittanut mm. Oscar-palkinnon erikoistehosteillaan. Lawrencen avun ansiosta elokuvan loput kohtauksista ja mm. sen vaikuttava loppukohtaus saatiin kuvattua onnistuneesti. Jopa erityisen vaikeasti innostuvana tunnettu Walter Matthau oli Don Siegelin mukaan hyvin vaikuttunut elokuvan loppukohtauksesta.

Vastaanotto ja myöhempi arvostus

Walter Matthau voitti roolistaan brittiläisen Bafta-palkinnon. Elokuva tuotti Bafta-ehdokkuuden myös leikkaajalleen Frank Morrissille.
The New York Timesin kriitikot valitsivat Charley Varrickin vuonna 2004 yhdeksi kaikkien aikojen tuhannesta parhaasta elokuvasta maailmassa.
Vuoden 2013 Baltasar Kormákurin ohjaama elokuva 2 Guns on hyvin samankaltainen Tappakaa Charley Varrick!:in kanssa, vaikka ei olekaan suoranainen uusintafilmatisointi. Molemmissa elokuvissa ryöstetään pankki uneliaassa Tres Crucesin kaupungissa Uudessa Meksikossa ja molemmissa rahasaalis on huimasti odotettua suurempi.
Fritz Julius Kuhn

Fritz Julius Kuhn (15. toukokuuta 1896 München, Saksa – 1951) oli saksalaissyntyinen antisemitisti ja Yhdysvaltojen kansallissosialistisen liikkeen keskeinen vaikuttaja. Kuhn valittiin German American Bundin johtajaksi 1937, ja hän kehitti   Yhdysvaltoihin muun muassa Hitler-Jugendista löyhästi mallia ottanutta kansallissosialistista nuorisotoimintaa. Yhdysvaltain kansalaisuus Kuhnille myönnettiin joulukuussa 1934, mutta hän menetti sen 1943 natsikytköksiensä takia. Vuonna 1945 hänet karkotettiin Saksaan.
 Kuhn tapasi Adolf Hitlerin käydessään Saksassa kesällä 1936, mutta Saksan natsiviranomaiset eivät arvostaneet Kuhnia tai German American Bundia vaan pitivät Bundia ryhmänä, joka vaikutti vahingollisesti kolmannen valtakunnan maineeseen Yhdysvalloissa. New Yorkin Madison Square Gardenissa 20. helmikuuta 1939 järjestettyyn puhetilaisuuteen Kuhn kuitenkin keräsi 22 000 kuulijaa. Silloin pitämässään puheessa hän hyökkäsi “Franklin D. Rosenfeltin” “Jew Dealia” vastaan.
Madison Square Gardenin puhetilaisuuden jälkeen New Yorkin pormestari Fiorello H. La Guardia ja syyttäjä Thomas Dewey  tutkivat German American Bundin taloutta saadakseen Kuhnin kiinni veropetoksesta. Tutkimusten ja niihin liittyneen oikeudenkäynnin seurauksena Kuhn sai vankeustuomion varojen kavalluksesta German American Bundille kuuluneilta pankkitileiltä. Hän kärsi tuomiotaan aluksi Sing Singissä. Yhdysvalloista karkotuksensa jälkeen Kuhn oli Saksassa välillä vankilassa ja välillä vapaana.
Ukko Nooa

Ukko Nooa (ruots. Gubben Noak) on tunnettu parodinen laulu Raamatun Nooasta. Se on lastenlaulu mutta ruotsiksi myös juomalaulu. Laulun sanat on tehnyt ruotsalainen Carl Michael Bellman. Sävelmän alkuperä on tuntematon. 
Suomessa ja Ruotsissa pianonsoiton opettelu alkaa lapsilla usein Ukko Nooasta C-duurissa, koska melodiaan tarvitaan vain viittä valkoista kosketinta C:stä G:hen. Suppean sävelalueen melodia sopii monien muidenkin soitinten ensimmäisiin kokeiluihin.
Oskar Merikanto on tehnyt kappaleen pohjalta pianolle tunnetun variaatioteoksen.
Singeli (kiviaines)

Singeli on luonnon pyöristämää pienikokoista kiviainesta, joka on seulottu sorasta erilleen siten ettei siinä ole lainkaan hienoa sora-ainesta. Singelin tyypillinen raekoko on 3–6, 8–16 tai 16–32 millimetriä. Yleisin singelin käyttökohde on maanpinnan päällystäminen. Kivirouheesta singeli eroaa siinä, että kivirouhe on valmistettu isommista kivistä murskaamalla, jolloin sen pinnat ovat murtopintoja.
Franz Rohr von Denta

Franz Rohr von Denta (alk. Denta; 30. lokakuuta 1854 Arad, Unkari – 9. joulukuuta 1927 Wien, Itävalta) oli itävaltalainen sotamarsalkka, joka palveli komentajana Itävalta-Unkarin armeijassa ensimmäisessä maailmansodassa.
Rohr von Denta kävi Teresian sotilasakatemian Wiener Neustadtissa ja valmistui ratsuväenupseeriksi aloittaen palveluksensa kolmannessa galitsialaisessa ulaanirykmentissä vuonna 1876. Myöhemmin hän palveli esikuntatehtävissä. Rohr von Denta yleni 1896 everstiksi, 1903 kenraalimajuriksi, 1907 sotamarsalkkaluutnantiksi ja 1911 jalkaväenkenraaliksi. Hän toimi vuodesta 1909 kaikkien sotilasoppilaitosten ylitarkastajana ja vuodesta 1913 Unkarin armeijan eli Honvédin ylipäällikkönä. Maailmansodan puhjettua elokuussa 1914 Rohr von Denta sai vastuulleen Itävalta-Unkarin Italian-vastaisen rajan puolustuksen ja komentoonsa kaikki rajamaakuntiin sijoitetut joukot, vaikka Italia ei ollutkaan vielä mukana sodassa. Italian julistettua sodan toukokuussa 1915 hän sai komentoonsa ”armeijaryhmä Rohrin”, joka puolusti menestyksekkäästi Kärntenin aluetta helmikuuhun 1916 saakka. Oman armeijaryhmänsä hajottamisen jälkeen hänestä tuli 10:nnen ja kesäkuussa 1916 11:nnen armeijan komentaja Trentinon luona. Toukokuussa 1916 Rohr von Denta ylennettiin kenraalieverstiksi.
Helmikuussa 1917 Rohr von Denta siirrettiin Romanian-vastaiselle rintamalle ensimmäisen armeijan komentajaksi Arthur Arz von Straussenbergin tilalle, josta oli tehty pääesikunnan päällikkö. Rohr von Denta aateloitiin huhtikuussa 1917 ja Romanian kanssa tehdyn aselevon jälkeen hänet ylennettiin tammikuun 1918 lopussa sotamarsalkaksi. Kun Romanian kanssa oli solmittu rauha, ensimmäinen armeija hajotettiin 15. huhtikuuta 1918 ja Rohr von Denta vetäytyi palveluksesta.
Rohr von Dentan kirjoittama taktiikan käsikirja Taktisches taschenbuch oli aikanaan laajalti käytetty.
Abc kissa kävelee

ABC kissa kävelee on suomenkielinen lastenloru, josta on useita muunnelmia. Loru on aiheena Ruoholahdessa sijaitsevalle patsaalle, joka sijaitsee Ruoholahden ala-asteen pihalla. Veistoksessa harmaa kissa kiipeää tikapuita pitkin suuren punaisen A-kirjaimen päälle.
Lennuk (laiva)

Avtroil

Avtroil tilattiin Venäjän keisarikunnan Itämeren laivastolle Bocker & Langen telakalta Tallinnasta osana vuoden 1912 laivasto-ohjelmaa. Aluksen piirustukset oli valmistettu ranskalaisella Augustin Normandin telakalla, joka auttoi lisäksi valmistuksessa toimittaen runsaasti osia. Aluksen aseistus muuttui useita kertoja suunnitteluvaiheen aikana.
Aluksen voimanlähteen kanssa tuli ongelmia Sveitsin aloitettua vientikiellon sotaakäyviin maihin.
Avtroil liitettiin palvelukseen otettaessa 3. Hävittäjälaivueeseen, josta se siirrettiin myöhemmin 13. Hävittäjälaivueeseen. Bolshevikkivallankumouksen yhteydessä alukselle sijoitettiin bolshevikkimiehistö.
Britannian Kuninkaallisen laivaston osasto, jossa olivat komentaja Bertram Thesigerin komennossa risteilijät HMS Caradoc ja HMS Calypso sekä hävittäjät HMS Vendetta, HMS Vortigern ja HMS Wakeful, valtasivat aluksen 27. joulukuuta 1919 Tallinnan edustalla ja luovuttivat aluksen virolaisille.

Almirante Guise

Perun laivastossa alus palveli Almirante Guise -nimisenä. Alus poistettiin palveluksesta 1947.
Sean Ricks

Sean Ricks (s. 1984 Saksa) on Yleisradion ajankohtaistoimittaja Tampereella. Hän juontaa Perjantai-ajankohtaisohjelmaa.
Amerikansuomalainen Sean Ricks oli  ensimmäinen afrosuomalainen televisiokuuluttaja, joka aloitti työnsä Yle TV2:ssa syksyllä 2005. Vuonna 2010 hän toimi toimittajana Tampereen yliopiston Radio Moreenissa ja vuonna 2011 Seinäjoella ilmestyvässä Ilkka-lehdessä. Hän on myös työskennellyt A-studiossa tutkivana- ja ulkomaantoimittajana. Lisäksi hän juonsi Ylen Kioski-ohjelmassa.

Yksityiselämä

Saksassa syntynyt ja  Brooklynissä, New York Cityssä varhaislapsuutensa viettänyt  Ricks muutti lapsena 1980-luvun lopulla Suomeen, suomalaisen äitinsä kanssa  .  Ricksin isä oli afroamerikkalainen  Vietnamin sodan veteraani. Ricks  on naimisissa ja hänellä on vaimonsa kanssa kaksi tytärtä. Ricks suhtautuu intohimoisesti amerikkalaiseen jalkapalloon ja oluisiin.
Kraftwerke Oberhasli

Tekojärvet

Kraftwerke Oberhaslin voimalaitokset ja niihin liittyvä vesistöjärjestelmä tekojärvineen ja vesitunneleineen sijaitsevat Guttannenin ja Innertkirchenin kunnissa, Haslitalin laaksossa. Tekojärviä käytetään jäätiköiden sulamisvesien keräämiseen ja toisaalta pumpatun veden varastoaltaana. Isoimmat tekojärvet ovat Grimselsee, Oberaarsee, Räterichsbodensee ja Gelmersee, jotka sijaitsevat 1 800–2 300 metrin korkeudessa Bernin ja Urin Alpeilla.

Junaliikenne

KWO harjoittaa junaliikennettä omistamallaan rautatiellä välillä Meiringen–Aareschlucht–Innertkirchen (Meiringen–Innertkirchen-Bahn, MIB). Radan pituus on viisi kilometriä. Se on kapearaiteinen (1 000 mm) ja sähköistetty (1 200 Vdc). Juna kulkee noin 30 minuutin välein ympäri vuoden. Matka-aika on 10–12 minuuttia.
Shi Tingmao

Shi Tingmao (kiinaksi: 施廷懋; s. 31. elokuuta 1991 Yuzhong, Chongqing, Kiina) on kiinalainen uimahyppääjä. Kesäolympialaisissa 2016 hän voitti kultaa sekä naisten 3 metrin ponnahduslaudasta että 3 metrin ponnahduslaudan parikilpailusta, jossa hänen parinsa oli Wu Minxia. Kesäuniversiadeissa 2011 Shi oli naisten yhden metrin ponnahduslaudassa ensimmäinen. FINA on valinnut hänet vuoden naisuimahyppääjäksi vuosina 2015, 2016, 2017 ja 2018.
Robert Enke

Pelaajaura

Enke nousi kotikaupunkinsa FC Carl Zeiss Jenan juniorijoukkueista edustusjoukkueeseen, jossa hän debytoi 2. Bundesliigassa kaudella 1995–1996. Kauden päätteeksi Enke siirtyi Borussia Mönchengladbachiin. Mönchengladbachissa hän pelasi ensimmäisen Bundesliiga-ottelunsa elokuussa 1998. Vuonna 1999 Jupp Heynckes hankki Enken portugalilaiseen SL Benficaan ja nimesi hänet seuran kapteeniksi. Enke pelasi Benficassa kolme kautta, minkä jälkeen hän siirtyi Espanjan pääsarjaan FC Barcelonaan. Hänen peliaikansa jäi kuitenkin vähäiseksi, sillä hän pelasi kolmen kauden aikana ainoastaan yhdessä liigaottelussa. Barcelonan vuosina Enke kävi lainasopimuksella turkkilaisessa Fenerbahçessa ja Segunda Divisiónissa pelanneessa CD Tenerifessa. Enke palasi Bundesliigaan kesällä 2004, jolloin hän teki sopimuksen Hannover 96:n kanssa. Enke nousi Hannoverin kapteeniksi 2007 ja hänet valittiin Bundesliigan parhaaksi maalivahdiksi kaudella 2008–2009. Hän edusti seuraa kuolemaansa asti. 
Maajoukkueessa Enke pelasi ensimmäisen ottelunsa maaliskuussa 2007. Hän oli mukana Saksan hopeaa voittaneessa EM-kisajoukkueessa 2008, mutta ei pelannut turnauksessa yhtään ottelua. Enke ehti pelata yhteensä kahdeksan maaottelua Saksan paidassa.

Yksityiselämä

Enkellä oli puoliso Teresa. Heidän tyttärensä Lara syntyi 31. elokuuta 2004 ja menehtyi synnynnäiseen sydänvikaan 17. syyskuuta 2006. Enke oli tunnettu eläinten oikeuksien puolestapuhuja. Enke kärsi syksyllä 2009 mystisestä virusperäisestä sairaudesta. Enke itse menehtyi jäätyään junan alle 10. marraskuuta 2009. Myöhemmin kuolemansyyksi vahvistettiin itsemurha. Enke oli kärsinyt mielialaongelmista.
Persarmenia

Persarmenia oli sassanidien Persiaan kuulunut alue. Persia ja Itä-Rooma jakoivat Armenian kuningaskunnan keskenään vuonna 387. Roomalaiset saivat alueesta noin viidesosan. Roomalaiset kutsuivat Persialle joutunutta aluetta Persarmeniaksi. Alueesta tuli Persian vasalli, jota hallitsi arsakidien hallitsijasukuun kuuluneet kuninkaat, jotka juonsivat juurensa parthialaiseen prinssiin, joka oli kruunattu Armenian kuninkaaksi keisari Neron aikana. Vuonna 428 suurin osa Persarmenian ylimyksistä luopui arsakideista ja Persarmenia siirtyi suoraan sassanidien vallan alle. Vanha hallitsijasuku säilytti kuitenkin vaikutusvaltansa ja siitä tuli yksi merkittävimmistä armenialaisista aatelissuvuista.